[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 27.2.2009

KOM(2009) 88 endelig

2009/0022 (CNS)

Udkast til

RÅDETS BESLUTNING

af [ …]

om ophævelse af direktiv 83/515/EØF og 11 forældede beslutninger og afgørelser om den fælles fiskeripolitik

BEGRUNDELSE

Kommissionen har som led i sin indsatsplan for bedre lovgivning iværksat et initiativ, der tager sigte på at ajourføre og forenkle EF-lovgivningen[1]. Et af de vigtigste tiltag i denne forbindelse er en gennemgang af de retsakter, som er opført i registret over gældende EF-retsforskrifter, for at identificere, hvilke der er aktuelle og gældende. Når der ved gennemgangen identificeres formelt gældende retsakter, der ikke længere anvendes, vil Kommissionen for at sikre større klarhed og retssikkerhed ophæve disse retsakter, enten ved hjælp af en formel retsakt vedtaget af Kommissionen, et forslag til en retsakt, som skal vedtages af Rådet, eller en formel forældelsesanerkendelse, alt efter omstændighederne. Ophævelse af forældede retsakter i den fælles fiskeripolitik er et led i det rullende forenklingsprogram, der blev vedtaget inden for rammerne af Kommissionens strategi for forenkling af lovgivningen, som det fremgår af dokument KOM(2008) 712 (bilag til Kommissionens lovgivnings- og arbejdsprogram for 2009).

I forbindelse med vedtagelsen af ”Handlingsplanen for 2006-2008 med henblik på at forenkle og forbedre den fælles fiskeripolitik”[2] forpligtede Kommissionen sig navnlig til at revidere EF-retsforskrifterne på dette politikområde.

Gennemgangen af retsforskrifterne viste, at der var en række retsakter vedtaget af Rådet, som ganske rigtigt stadig er formelt gældende, selvom de er forældede. For at fjerne disse retsakter fra den gældende EF-lovgivning kræves der en formel retsakt vedtaget af Rådet, og der skal anvendes samme beføjelsesretsakt som den, der udgjorde grundlaget for den oprindelige retsakt (dvs. enten afgørelse/beslutning, forordning eller direktiv). Da der kun er ét direktiv, der skal ophæves, og da et direktiv i form minder meget om en afgørelse eller en beslutning, er det medtaget i forslaget om ophævelse af beslutninger og afgørelser. Det andet forslag omfatter rådsforordninger, som også bør ophæves, fordi de er forældede.

Når Rådets og Kommissionens retsakter om fastlæggelse af lister over forældede retsakter er vedtaget, er det kun de gældende retsakter, der vil blive opført i registret over gældende EF-retsforskrifter. Dermed ajourføres EF-lovgivningen og gøres mere gennemskuelig og læselig.

2009/0022 (CNS)

Udkast til

RÅDETS BESLUTNING

af [ …]

om ophævelse af direktiv 83/515/EØF og 11 forældede beslutninger og afgørelser om den fælles fiskeripolitik

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37, artikel 300, stk. 2, og artikel 300, stk. 3, første afsnit,

under henvisning til akten vedrørende Spaniens og Portugals tiltrædelse, særlig artikel 167, stk. 3 og artikel 354, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Større gennemsigtighed i EF-lovgivningen er et væsentligt led i den strategi for bedre lovgivning, som EF-institutionerne er i gang med at gennemføre. I den forbindelse bør retsakter, som ikke længere har nogen egentlig virkning, fjernes fra gældende lovgivning.

(2) Nedenstående direktiv, beslutninger og afgørelser om den fælles fiskeripolitik er blevet forældede, selv om de stadig er formelt gældende:

- Rådets direktiv 83/515/EØF af 4. oktober 1983 om visse foranstaltninger med henblik på tilpasning af kapaciteten i fiskeriet[3]. Direktivet er blevet irrelevant, eftersom de pågældende bestemmelser nu er indarbejdet i Rådets forordning (EF) nr. 1198/2006[4].

- Rådets beslutning 89/631/EØF af 27. november 1989 om Fællesskabets finansielle deltagelse i medlemsstaternes udgifter til at sikre overholdelse af fællesskabsordningen for bevarelse og forvaltning af fiskeressourcerne[5]. Beslutningen er blevet irrelevant, da den vedrører støtteberettigede udgifter, som medlemsstaterne afholdt i perioden 1. januar 1991 til 31. december 1995.

- Rådets beslutning 94/117/EF af 21. februar 1994 om de minimumsbetingelser med hensyn til struktur og udstyr, der skal opfyldes af visse små virksomheder, som varetager distributionen af fiskerivarer i Grækenland[6]. Beslutningen er blevet irrelevant, da den situation, som den vedrører, ikke længere eksisterer.

- Rådets beslutning 94/317/EF af 2. juni 1994 om bemyndigelse af Kongeriget Spanien til at videreføre aftalen om de gensidige fiskeriforbindelser med Republikken Sydafrika indtil den 7. marts 1995[7]. Beslutningen er blevet irrelevant, idet den gjaldt for en periode, som er udløbet.

- Rådets beslutning 94/318/EF af 2. juni 1994 om bemyndigelse af Den Portugisiske Republik til at videreføre aftalen om de gensidige fiskeriforbindelser med Republikken Sydafrika indtil den 7. marts 1995[8]. Beslutningen er blevet irrelevant, da den gjaldt for en periode, som er udløbet.

- Rådets afgørelse 1999/386/EF af 7. juni 1999 om Det Europæiske Fællesskabs foreløbige anvendelse af aftalen om det internationale program for bevarelse af delfiner[9]. Afgørelsen er blevet irrelevant, idet den gjaldt i en overgangsperiode, der nu er udløbet.

- Rådets afgørelse 2001/179/EF af 26. februar 2001 om fastsættelse af de nærmere regler for tildeling af støtte til Guinea-Bissau på fiskeriområdet[10]. Afgørelsen er blevet irrelevant, da den gjaldt for en periode, som er udløbet.

- Rådets beslutning 2001/382/EF af 14. maj 2001 om EF-tilskud til delvis dækning af udgifter til gennemførelse af forvaltningsforanstaltninger for stærkt vandrende fiskearter[11]. Beslutningen er blevet irrelevant, idet den gjaldt for en periode, der nu er udløbet.

- Rådets beslutning 2001/431/EF af 28. maj 2001 om tilskud fra Fællesskabet til bestemte udgifter, som medlemsstaterne afholder til iværksættelse af kontrol-, inspektions- og overvågningsordninger for den fælles fiskeripolitik[12]. Beslutningen er blevet irrelevant, fordi den vedrørte støtteberettigede udgifter, som medlemsstaterne afholdt i perioden 1. januar 2001 - 31. december 2003, og fordi den har opfyldt sit mål. Rådet har desuden vedtaget en ny beslutning 2004/465/EF, som vedrører udgifter afholdt efter 2004[13].

- Rådets beslutning 2004/662/EF af 24. september 2004 om bemyndigelse af Kongeriget Spanien til at videreføre aftalen om de gensidige fiskeriforbindelser med Republikken Sydafrika indtil den 7. marts 2005[14]. Beslutningen er blevet irrelevant, idet den gjaldt i en overgangsperiode, der nu er udløbet.

- Rådets afgørelse 2004/890/EF af 20. december 2004 om Det Europæiske Fællesskabs udtrædelse af konventionen om fiskeri og bevaring af de levende rigdomskilder i Østersøen og Bælterne[15]. Afgørelsen er blevet irrelevant, eftersom Fællesskabets udtrædelse er meddelt konventionens depositar.

- Rådets afgørelse 2005/76/EF af 22. november 2004 om undertegnelse på Det Europæiske Fællesskabs vegne og foreløbig anvendelse af aftalen i form af brevveksling om forlængelse for perioden 28. februar 2004 til 31. december 2004 af protokollen om fastsættelse af de fiskerimuligheder og den finansielle modydelse, der er omhandlet i aftalen mellem Det Europæiske Økonomiske Fællesskab og Den Islamiske Forbundsrepublik Comorerne om fiskeri ud for Comorerne[16]. Afgørelsen er blevet irrelevant, da den gjaldt for en periode, som er udløbet.

(3) Af hensyn til retssikkerheden og klarheden bør dette forældede direktiv og disse forældede beslutninger og afgørelser ophæves —

VEDTAGET FØLGENDE BESLUTNING:

Artikel 1

Direktiv, beslutninger og afgørelser, der skal ophæves

Direktiv 83/515/EØF og beslutning 89/631/EØF, beslutning 94/117/EF, beslutning 94/317/EF, beslutning 94/318/EF, afgørelse 1999/386/EF, afgørelse 2001/179/EF, beslutning 2001/382/EF, beslutning 2001/431/EF, beslutning 2004/662/EF, afgørelse 2004/890/EF og afgørelse 2005/76/EF ophæves.

Artikel 2

Adressater

Denne beslutning er rettet til medlemsstaterne.

Udfærdiget i Bruxelles, den [xx.].

På Rådets vegne

Formand

[1] KOM(2003) 71.

[2] KOM(2005) 647.

[3] EFT L 290 af 22.10.1983, s. 15.

[4] EUT L 223 af 15.8.2006, s. 1.

[5] EFT L 364 af 14.12.1989, s. 64.

[6] EFT L 54 af 25.2.1994, s. 28.

[7] EFT L 142 af 7.6.1994, s. 30.

[8] EFT L 142 af 7.6.1994, s. 31.

[9] EFT L 147 af 12.6.1999, s. 23.

[10] EFT L 66 af 8.3.2001, s. 33.

[11] EFT L 137 af 19.5.2001, s. 25.

[12] EFT L 154 af 9.6.2001, s. 22.

[13] EUT L 157 af 30.4.2004, s. 114.

[14] EUT L 302 af 29.9.2004, s. 5.

[15] EUT L 375 af 23.12.2004, s. 27.

[16] EUT L 29 af 2.2.2005, s. 20.